Document ID: 31987R2746

*****
ΚΑΝΟΝΙΣΜΟΣ (ΕΟΚ) αριθ. 2746/87 ΤΗΣ ΕΠΙΤΡΟΠΗΣ
της 14ης Σεπτεμβρίου 1987
όσον αφορά τους όρους πωλήσεως του βουτύρου και του αποκορυφωμένου γάλακτος σε σκόνη από δημόσια αποθέματα με σκοπό τη χορήγηση επισιτιστικής βοήθειας και για την τροποποίηση των κανονισμών (ΕΟΚ) αριθ. 2315/76 και (ΕΟΚ) αριθ. 727/87
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 804/68 του Συμβουλίου της 27ης Ιουνίου 1968 περί κοινής οργανώσεως αγοράς στον τομέα του γάλακτος και των γαλακτοκομικών προϊόντων (1), όπως τροποποιήθηκε τελευταία από τον κανονισμό (ΕΟΚ) αριθ. 773/87 (2), και ιδίως τα άρθρα 6 παράγραφος 7 και 7 παράγραφος 5
Εκτιμώντας:
ότι οι νέες διατάξεις που θεσπίσθηκαν με τον κανονισμό (ΕΟΚ) αριθ. 2200/87 της Επιτροπής της 8ης Ιουλίου 1987 περί γενικών λεπτομερειών συγκέντρωσης στην Κοινότητα των προϊόντων που παράγονται ως κοινοτική επισιτιστική βοήθεια (3) περιλαμβάνουν στην περίπτωση συγκεντρώσεως από δημόσια αποθέματα που κατέχονται από τους οργανισμούς παρεμβάσεως την αγορά του προϊόντος από τον δικαιούχο της παροχής, με συνθήκες τιμών που προκαθορίζονται·
ότι οι κανονισμοί της Επιτροπής (ΕΟΚ) αριθ. 2315/76 της 24ης Σεπτεμβρίου 1976 σχετικά με την πώληση βουτύρου από δημόσιο απόθεμα (4), όπως τροποποιήθηκε τελευταία από τον κανονισμό (ΕΟΚ) αριθ. 3819/86 (5), και (ΕΟΚ) αριθ. 727/87 της 13ης Μαρτίου 1987 σχετικά με την ειδική πώληση αποκορυφωμένου γάλακτος σε σκόνη από δημόσιο απόθεμα για την εξαγωγή (6) καθόρισαν τους όρους πωλήσεως για τα εν λόγω προϊόντα σε προκαθορισμένες τιμές· ότι θα πρέπει να συμπληρωθούν οι διατάξεις αυτές για τις περιπτώσεις αγοράς για τη χορήγηση επισιτιστικής βοήθειας τόσο κοινοτικής όσο και εθνικής· ότι, ωστόσο, για την εκτέλεση τέτοιων χορηγήσεων θα πρέπει να υπάρξει παρέκκλιση από ορισμένες γενικές διατάξεις των προαναφερθέντων κανονισμών κυρίως σε θέματα παλαιότητος των προϊόντων, προθεσμίας αναλήψεως και συστάσεως εγγυήσεων, λαμβάνοντας υπόψη ότι οι εγγυήσεις των παραδόσεων που συνιστούνται από τον δικαιούχο της παροχής επισιτιστικής βοήθειας για να εξασφαλισθεί η τήρηση των υποχρεώσεών του σύμφωνα με το άρθρο 12 του κανονισμού (ΕΟΚ) αριθ. 2200/87 είναι επαρκείς για να εξασφαλίσουν επίσης την τήρηση των υποχρεώσεων που προκύπτουν από τους κανονισμούς (ΕΟΚ) αριθ. 2315/76 και (ΕΟΚ) αριθ. 727/87, ιδιαίτερα την υποχρέωση εξαγωγής στην περίπτωση του τελευταίου κανονισμού·
ότι οι εν λόγω τροποποιήσεις πρέπει να παράγουν αποτελέσματα από τις 10 Αυγούστου 1987 για να εξασφαλιστεί η καλή εκτέλεση ορισμένων χορηγήσεων επισιτιστικής βοήθειας·
ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχειρίσεως Γάλακτος και Γαλακτοκομικών Προϊόντων,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Στον κανονισμό (ΕΟΚ) αριθ. 2315/76 προστίθεται το ακόλουθο άρθρο 3α:
«Άρθρο 3α
1. Οι διατάξεις των άρθρων 1 και 2 σχετικά με την ημερομηνία εισόδου στο απόθεμα και συστάσεως της εγγυήσεως, και η διάταξη του άρθρου 3 παράγραφος 1 δεύτερο εδάφιο σχετικά με την ελάχιστη ποσότητα που αναλαμβάνεται δεν εφαρμόζονται στην περίπτωση αγοράς βουτύρου που πραγματοποιείται με σκοπό την εκτέλεση χορηγήσεων επισιτιστικής βοήθειας ή την πραγματοποίηση επισιτιστικών προγραμμάτων που αποφασίζονται ή αναγνωρίζονται από τις εθνικές αρχές.
Η απόδειξη του αναφερόμενου προορισμού στο προηγούμενο εδάφιο προσκομίζεται από τον εμπορευόμενο αγοραστή μέσω αντιγράφου της ανακοινώσεως που του απευθύνθηκε ως δικαιούχου παροχής επισιτιστικής βοήθειας.
2. Ο οργανισμός παρεμβάσεως λαμβάνει τα αναγκαία μέτρα για να επιτραπεί στους δικαιούχους παροχής επισιτιστικής βοήθειας να εξετάσουν με δικές τους δαπάνες, πριν από τη σύναψη της συμβάσεως αγοράς, τα δείγματα που έχουν ληφθεί από το βούτυρο που τίθεται σε πώληση.
Ο αγοραστής παραιτείται από κάθε διεκδίκηση όσον αφορά την ποιότητα και τα χαρακτηριστικά του πωλούμενου βουτύρου.
3. Ο συντελεστής μετατροπής που εφαρμόζεται στην περίπτωση των επισιτιστικών βοηθειών που αναφέρονται στο παρόν άρθρο είναι η αντιπροσωπευτική ισοτιμία που ισχύει την τελευταία ημέρα της προθεσμίας που καθορίζεται για την επιβολή των προσφορών για την κατακύρωση της εν λόγω παροχής.»
Άρθρο 2
Στον κανονισμό (ΕΟΚ) αριθ. 727/87 προστίθεται το ακόλουθο άρθρο 6α:
«Άρθρο 6α
Οι διατάξεις του άρθρου 2 παράγραφος 1 εφαρμόζονται επίσης στην περίπτωση πωλήσεως αποκορυφωμένου γάλακτος σε σκόνη από δημόσιο απόθεμα που πωλείται
για την εκτέλεση των χορηγήσεων κοινοτικής επισιτιστικής βοήθειας ή την πραγματοποίηση προγραμμάτων επισιτιστικής βοήθειας που αποφασίζονται ή αναγνωρίζονται από τις εθνικές αρχές.
Ωστόσο, σε περίπτωση αγοράς αποκορυφωμένου γάλακτος σε σκόνη για τις χορηγήσεις που μνημονεύθηκαν στο προηγούμενο εδάφιο:
α) οι διατάξεις του άρθρου 1 σχετικά με την ημερομηνία εισόδου στο απόθεμα, του άρθρου 2 παράγραφος 2 σχετικά με την ελάχιστη ποσότητα, των άρθρων 2 παράγραφος 2 και 4 παράγραφος 1 σχετικά με τις εγγυήσεις, καθώς και του άρθρου 9 δεν εφαρμόζονται·
β) κατά παρέκκλιση από το άρθρο 4 παράγραφος 3 ο αγοραστής πληρώνει στον οργανισμό παρέμβασης την αντίστοιχη ποσότητα πριν από την ανάληψή της·
γ) κατά παρέκκλιση από το άρθρο 7, ο συντελεστής μετατροπής που εφαρμόζεται είναι η αντιπροσωπευτική ισοτιμία που ισχύει την τελευταία ημέρα της προθεσμίας που καθορίστηκε για την υποβολή των προσφορών για την κατακύρωση της εν λόγω χορηγήσεως. »
Άρθρο 3
Ο παρών κανονισμός αρχίζει να ισχύει την επόμενη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Οι διατάξεις των άρθρων 1 και 2 παράγουν αποτελέσματα από τις 10 Αυγούστου 1987.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 14 Σεπτεμβρίου 1987.

Labels: 3
17
5
6